ผู้ว่าธปท.ย้ำดอกเบี้ยไม่ใช่ขาลง แค่ผ่อนคลายกู้ศก.
ผู้ว่าการแบงก์ชาติระบุดอกเบี้ยนโยบายยังไม่ใช่ขาลง เป็นเพียงการผ่อนคลายเพื่อช่วยดูแลเศรษฐกิจ ย้ำหากยังไม่ดีขึ้น พร้อมผ่อนคลายนโยบายการเงินเพิ่มเติม
2 ธ.ค. 2554

ผู้ว่าการแบงก์ชาติระบุดอกเบี้ยนโยบายยังไม่ใช่ขาลง เป็นเพียงการผ่อนคลายเพื่อช่วยดูแลเศรษฐกิจ ย้ำหากยังไม่ดีขึ้น พร้อมผ่อนคลายนโยบายการเงินเพิ่มเติม
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า แม้คณะกรรมการนโยบายการเงิน(กนง.) จะมีมติปรับลดดอกเบี้ยนโยบายลง 0.25% ไปเมื่อการประชุมวันที่ 30 พ.ย.ที่ผ่านมา แต่ยืนยันว่าทิศทางของดอกเบี้ยดังกล่าวยังไม่ใช่ขาลง เป็นเพียงการผ่อนคลายเพื่อช่วยในการฟื้นฟูเศรษฐกิจ ซึ่งหลังจากนี้ยังต้องติดตามดูสถานการณ์ในด้านต่างๆ อย่างใกล้ชิด ทั้งสถานการณ์ในประเทศและต่างประเทศ หากภาพรวมเศรษฐกิจยังไม่ดีขึ้น กนง.ก็พร้อมผ่อนคลายนโยบายการเงินเพิ่มเติม
สำหรับตัวเลขเงินเฟ้อที่กระทรวงพาณิชย์ประกาศออกมาล่าสุด โดยมีเงินเฟ้อทั่วไปอยู่ที่ 4.19% นั้น ถือเป็นตัวเลขที่ค่อนข้างสูง แต่อย่างไรก็ตามการปรับขึ้นของเงินเฟ้อดังกล่าวเป็นผลจากปัญหาอุทกภัย ที่ทำให้ราคาผักผลไม้ปรับตัวสูงขึ้น ซึ่งถ้าสถานการณ์กลับเข้าสู่ภาวะปกติเชื่อว่าแรงกดดันเงินเฟ้อส่วนนี้น่าจะคลายตัวลงได้